Kirgistan, Republika Kirgisko (kirg. "Кыргызстан", "Кыргыз Республикасы" trl. a trb. "Kyrgyzstan", "Kyrgyz Respublikasy"; rus. "Кыргызстан", "Кыргызская Республика" trl. "Kyrgyzstan", "Kyrgyzskaja Respublika", trb. "Kyrgyzstan", "Kyrgyzskaja Riespublika") – państwo we střodkowyj Azyji, granica mo s Chinōma, Kazachstanym, Tadžykistanym a Ōzbekistanym. Niy mo dostympu do mořa, a 93% jygo powieřchnie zajmujōm gōry, s kerych nojwyžšy je Ščyt Zwyciynstwa we paśmie Tien-šan, wysoki na 7439 m n.p.m. Je sam tyž druge na świecie pod wzglyndym placu jezioro gōrske, Issyk-Kul (6236 km², guymbokość do 669 m). Klimat sam je kōntynyntalny suchy, idzie trefić place kaj je wiečno zmarzlina. We gospodarce dōminuje bauerstwo, uprawiano je ziymia we dolinach. Do tygo wydobywo sie zuoto, żywe strzybło a urōn, guōwniy na eksport.